Seară nebună în SuperLiga! Nu mai puțin de 5 meciuri s-au disputat vineri seară de la aceeași oră. În cele din urmă, Farul și Sepsi au prins ultimele două bilete rămase disponibile pentru play-off. Calificarea între cele mai bune 6 echipe ale sezonului reprezintă și o adevărată miză financiară.
Farul și Sepsi s-au calificat în play-off pe ultima sută de metri. Campioana României a remizat cu FC Botoșani, scor 0-0, însă a fost suficient pentru a prinde biletele pentru lupta la titlu. Mai mult decât atât, datorită avantajului din meciurile directe cu Sepsi, trupa lui Gică Hagi a terminat sezonul regulat pe locul 5.
De cealaltă parte, Sepsi s-a impus pe terenul Petrolului Ploiești, scor 2-1. Covăsnenii au înscris golul victoriei în minutul 90+2. Atât Sepsi, cât și Farul au terminat sezonul regulat cu 43 de puncte. Calificarea în play-off reprezintă o miză financiară importantă pentru nivelul SuperLigii.
Cele mai bune 6 echipe ale campionatului au beneficii financiare superioare în comparație cu echipele care vor lupta în play-out. În actuala stagiune, suma totală pe care cluburile din SuperLiga le obțin din drepturile TV se ridică la 28,5 milioane de euro.
Farul și Sepsi se pot lupta în play-off pentru premii financiare mai mari spre deosebire de play-out. Concret, formația care termină pe locul 6 la finalul sezonului va primi 1.960.000 de euro din drepturile TV. În comparație, echipa care termină pe locul 7, primul din play-out, primește 1.760.000 de euro, cu 200.000 de euro mai puțin.
De cealaltă parte, locul 5 la finalul sezonului asigură suma de 2.100.000 de euro din drepturile TV. Banii sunt repartizați în trei tranșe, în funcție de clasarea în campionat, la finalul stagiunii. Campioana din SuperLiga primește suma de 2.640.000 de euro din drepturile TV.
U Cluj, Hermannstadt și UTA Arad, cluburile care au luptat până în ultima etapă pentru calificarea în play-off, însă au picat în play-out, vor lupta pentru premii financiare mai mici din drepturile TV. Iată cum arată raportul dintre locul ocupat la finalul sezonului și suma primită din drepturile TV:
Contractul pentru drepturile TV din SuperLiga expiră la finalul sezonului. Totuși, înțelegerea a fost prelungită, iar din sezonul 2024/2025 contractul va fi diferit. Noul contract se întinde pe 3 ani, iar în primul sezon cluburile vor primi suma de 29,5 milioane de euro.
Ulterior, suma pe care cluburile din SuperLiga le vor primi din partea deținătorilor drepturilor TV va crește cu câte un milion de euro în fiecare sezon. Informația a fost dezvăluită la FANATIK SUPERLIGA de Orlando Nicoară, directorul eAD, firma care deține drepturile TV pentru SuperLiga.